कहा- NCP ने अजित पवार को नेता चुना; मुंबई में भाजपा विधायक दल की बैठक हुई
Maharashtra BJP MLA Meeting Update. Follow  Nationalist Congress Party (NCP) Dispute, News And Headlines On Dainik Bhaskar.  महाराष्ट्र सरकार में NCP के अजित पवार गुट के शामिल होने के बाद राजनीतिक हलचल तेज है। बदलाव के बीच शुक्रवार को मुंबई में BJP के विधायक दल की बैठक बुलाई गई है
शरद पवार के भतीजे और NCP नेता अजित पवार 2 जुलाई को महाराष्ट्र सरकार में शामिल हो गए थे। इसके बाद से महाराष्ट्र राजनीतिक हलचल तेज है। इस बीच शुक्रवार को प्रफुल्ल पटेल ने प्रेस कॉन्फ्रेंस कर कहा कि हमारे बारे में गलत बातें फैलाई जा रही हैं। यह बगावत नहीं है, यह बहुमत है।
NCP नेताओं ने सहमति से अजित पवार को अपना नेता चुना है। फिर विधानसभा अध्यक्ष को विधायकों के हस्ताक्षर वाला लेटर सौंपा गया। यह बैठक 30 जून को देवगिरी में हुई थी।
इसके बाद मुझे (प्रफुल्ल पटेल) नेशनल वर्किंग प्रेसीडेंट चुना गया। अनिल पाटिल को व्हिप नियुक्त किया गया। हम NCP पार्टी हैं, इसीलिए ऑटोमेटिकली हमें सिंबल और पार्टी के अधिकार मिलने चाहिए। 30 जून को हमने इसके लिए चुनाव आयोग से संपर्क भी किया था।
प्रफुल्ल पटेल ने गुरुवार को शरद पवार द्वारा की गई NCP कार्यकारिणी की बैठक को गलत बताया। उन्होंने कहा कि शरद पवार के पास मीटिंग लेने का अधिकार नहीं है। उन्होंने सरकार में शामिल होने वाले विधायकों को पार्टी से निकाल दिया है, लेकिन उनका फैसला हमपर लागू ही नहीं होता है।
उधर, मुंबई में भाजपा ने विधायक दल की बैठक की। इसमें विधायक के साथ विधान पार्षद भी मौजूद रहे। खबरें हैं कि जल्द ही महाराष्ट्र कैबिनेट का विस्तार किया जाएगा। इसके बाद मानसून सत्र भी होना है। इसमें पार्टी की क्या रणनीति होनी चाहिए, इसको लेकर बैठक में चर्चा हुई।
18 जुलाई को एनडीए की बैठक बुलाई गई है। इसमें प्रफुल्ल पटेल और अजित पवार NDA की सहयोगी के रूप में शामिल होंगे।
महाराष्ट्र CM शिंदे ने राज ठाकरे से मुलाकात की
महाराष्ट्र के मुख्यमंत्री एकनाथ शिंदे ने शुक्रवार को महाराष्ट्र नवनिर्माण सेना (MNS) चीफ राज ठाकरे से उनके आवास पर मुलाकात की। हालांकि, इस बैठक में क्या चर्चा हुई इसकी जानकारी अभी तक सामने नहीं आई है।
इससे एक दिन पहले यानी गुरुवार को मनसे नेता अभिजित पानसे ने शिवसेना सांसद (उद्धव गुट) संजय राउत से सामना दफ्तर में मुलाकात की थी। ये मीटिंग ऐसे समय में हुई थी जब दोनों पार्टियों के समर्थक मांग कर रहे हैं कि दोनों भाइयों को साथ आना चाहिए। कार्यकर्ताओं ने इसके लिए पोस्टर भी लगाए थे।
शरद बोले- पार्टी का अध्यक्ष मैं हूं, उनके दावों में कोई सच्चाई नहीं
गुरुवार को शरद पवार दिल्ली पहुंचे, यहां उन्होंने NCP कार्यकारिणी की बैठक की। बैठक में 8 प्रस्ताव पास हुए और सभी नेताओं ने शरद पवार पर भरोसा जताया। कार्यकारिणी की बैठक के बाद प्रेस कॉन्फ्रेंस में शरद पवार ने कहा- पार्टी का अध्यक्ष मैं हूं। कौन क्या कह रहा है मुझे नहीं पता। उनके दावों में कोई सच्चाई नहीं है।
पार्टी के नाम और चुनाव चिह्न के मुद्दे पर NCP चुनाव आयोग से संपर्क करेगी। जब पवार से रिटायरमेंट को लेकर सवाल पूछा गया तो उन्होंने कहा कि 82 हो या 92, उम्र से कोई फर्क नहीं पड़ता। मैं पार्टी को फिर से खड़ा करूंगा।
उधर, कांग्रेस नेता राहुल गांधी ने गुरुवार को शरद पवार से उनके दिल्ली स्थित आवास पर मुलाकात की। उन्होंने शरद पवार को इस मुश्किल दौर में साथ होने का भरोसा दिया। वहीं, कांग्रेस की पूर्व अध्यक्ष सोनिया गांधी ने भी फोन पर शरद पवार से बात की। 
शिवसेना शिंदे गुट की मीटिंग हो चुकी 
बुधवार को CM एकनाथ शिंदे गुट की शिवसेना के विधायकों की भी बैठक हुई थी। बैठक के बाद शिंदे ने कहा था- अजित पवार के साथ आने से सरकार और मजबूत हो गई है। अब गठबंधन में विधायकों की संख्या 200 से अधिक है। इसलिए सरकार और मजबूती से काम करेगी।
कैबिनेट विस्तार के दौरान BJP और शिवसेना के उन नेताओं पर भी विचार करना होगा जो खुद को संभावित मंत्रियों की दौड़ में देख रहे थे। अजित पवार गुट की NCP के सरकार में शामिल होने पर उनकी आस धूमिल होती दिख रही है। खबर थी कि शिवसेना के कुछ विधायक पवार को सरकार में शामिल करने से नाराज भी हैं। उन्होंने अपनी नाराजगी शिंदे को जाहिर भी कर दी है।
मंत्रियों को विभाग मिलना बाकी
कैबिनेट विस्तार को लेकर अजित पवार अपने गुट के नेताओं के साथ डिप्टी CM देवेंद्र फडणवीस से भी मुलाकात कर चुके हैं। उनके साथ NCP के आठ और विधायकों ने मंत्री के रूप में शपथ ली है। किसे कौन सा मंत्रालय दिया जाएगा, अभी इस पर निर्णय होना है। डिप्टी CM अजित पवार को कोई बड़ा विभाग दिया जा सकता है। फिलहाल वित्त और गृह विभाग जैसे अहम मंत्रालय की जिम्मेदारी डिप्टी CM देवेंद्र फडणवीस संभाल रहे हैं।
पवार Vs पवार की राजनीतिक लड़ाई से जुड़ी ये खबरें भी पढ़ें...
शरद पवार से NCP भी छीन लेंगे अजित: शिंदे को जिस आधार पर मिली थी शिवसेना, अजित के पास वो सबकुछ
अजित पवार ने नेशनलिस्ट कांग्रेस पार्टी यानी NCP और उसके चुनाव चिन्ह पर अपना दावा जताते हुए याचिका दाखिल की है। चुनाव आयोग ने कुछ महीने पहले जिस गणित से एकनाथ शिंदे को शिवसेना सौंपी थी, उस हिसाब से देखें तो NCP अजित पवार को ही मिलेगी। ऐसे मामलों में चुनाव आयोग क्या करता है, यह जानने के लिए पूरी खबर पढ़ें...
अजित ही नहीं, प्रफुल्ल ने शरद पवार को दिया झटका: BJP से गठबंधन में बड़ा रोल, क्या ED-CBI का डर पड़ा भारी
महाराष्ट्र में हुई राजनीतिक उठापटक में सबसे ज्यादा हैरानी शरद पवार के खास प्रफुल्ल पटेल को अजित पवार के खेमे में देखकर हुई। राज्यसभा सांसद प्रफुल्ल पटेल को तो शरद पवार ने कार्यकारी अध्यक्ष बनाया था। वो भी भतीजे पर तवज्जो देकर। आखिर प्रफुल्ल पटेल ने शरद पवार का साथ क्यों छोड़ा, यह जानने के लिए पूरी खबर पढ़ें...
